ส่วนที่ 1

+-----------------------------------------------------------------------+
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป (Executive Summary)

สรุปข้อมูลบริษัทที่ออกหลักทรัพย์

-   บริษัท ราชธานีลิสซิ่ง จำกัด (มหาชน) (“บริษัท”) ก่อตั้งเมื่อวันที่ 2 มิถุนายน 2531
    ภายใต้ชื่อว่า "บริษัท ราชธานี ลิสซิ่ง จำกัด"
    เพื่อให้บริการสินเชื่อเช่าซื้อรถยนต์มือสองประเภทรถยนต์นั่งส่วนบุคคล
    และเพื่อการพาณิชย์ประเภท รถบรรทุกเล็กหรือรถปิคอัพ รถแท็กซี่ รถหัวลาก
    และรถบรรทุกสิบล้อ เป็นต้น คิดเป็นสัดส่วนรายได้ประมาณร้อยละ 41.63 และ 40.89
    ตามลำดับ ของรายได้รวมปี 2551 ซึ่งอยู่ที่ 445.31 ล้านบาท
    ในขณะที่สัดส่วนพอร์ตสินเชื่อเช่าซื้อรถยนต์มือสองแยกประเภทรถยนต์นั่งส่วนบุคคล
    และเพื่อการพาณิชย์ของบริษัท
    และลักษณะลูกค้าของบริษัทส่วนใหญ่เป็นบุคคลรายย่อยทั่วไปซึ่งได้รับการแนะนำจากผู้จำหน่ายรถยนต์มือสองซึ่งทำธุรกิจร่วมกันกับบริษัทมาเป็นเวลานาน

-   เป้าหมายในการดำเนินธุรกิจภายใน 3 - 5 ปีข้างหน้า
    บริษัทมุ่งที่จะรักษาฐานลูกค้าเดิมโดยยังคงเน้นการให้สินเชื่อเช่าซื้อรถยนต์มือสองแก่รายย่อย
    โดยยอดการให้สินเชื่ออยู่ที่อัตราเฉลี่ยต่อรายประมาณ 400,000-500,000 บาท
    ตลอดจนการเพิ่มฐานลูกค้าใหม่เพื่อเพิ่มรายได้
    โดยบริษัทมีนโยบายที่จะขยายสัดส่วนการให้สินเชื่อเช่าซื้อรถยนต์เพื่อการพาณิชย์ประเภทรถปิคอัพ
    และรถบรรทุกสิบล้อเป็นร้อยละ 60
    ของมูลค่าพอร์ตสินเชื่อเช่าซื้อรถยนต์มือสองคงค้างทั้งหมดภายใน 3 –5 ปีข้างหน้า
    เนื่องจากรถยนต์มือสองประเภทรถปิคอัพและรถบรรทุกสิบล้อ
    ให้ผลตอบแทนด้านอัตราการทำกำไรขั้นต้นที่สูงกว่าในด้านส่วนต่างของอัตราดอกเบี้ยรับและดอกเบี้ยจ่าย
    และมีความเสี่ยงที่ต่ำกว่ารถยนต์นั่งส่วนบุคคล เนื่องจาก หากบริษัทยึดรถประเภทรถปิคอัพ
    และรถบรรทุกสิบล้อ และทำการประมูลเพื่อขายสู่สาธารณชน
    บริษัทจะสามารถขายได้ในราคาที่ใกล้เคียงกับมูลหนี้

-   โครงการในอนาคต
    บริษัทจะจัดให้มีโครงการต่างๆเพื่อส่งเสริมธุรกิจการให้สินเชื่อแก่ลูกค้าในอนาคต เช่น
    การปรับปรุงระบบคอมพิวเตอร์ให้มีความทันสมัยมากยิ่งขึ้น
    ซึ่งจะทำให้บริษัทสามารถเก็บข้อมูลต่างๆ ของลูกค้าให้มีความถูกต้อง และรวดเร็ว
    สามารถตรวจสอบข้อมูลได้ทันต่อเวลา และสามารถขอบริการสินเชื่อ on-line เป็นต้น
    นอกจากนี้ บริษัทวางแผนและศึกษาความเป็นไปได้ที่จะขยายสินเชื่อออกสู่ภูมิภาค
    โดยการเปิดสาขาในลักษณะของศูนย์เช่าซื้อหรือออฟฟิศขนาดเล็กในภูมิภาค
    โดยใช้สาขาธนาคารนครหลวงไทยที่มีอยู่แล้วเป็นหลัก และพัฒนาออกผลิตภัณฑ์ร่วมกับธนาคาร
    นครหลวงไทย จำกัด (มหาชน)
    และบริษัทฯในเครือเพื่อขยายฐานลูกค้าไปสู่ภูมิภาคและครอบคลุมทั่วประเทศ

-   เนื่องจากรายได้หลักของบริษัทเป็นดอกเบี้ยรับจากการให้สินเชื่อ
    ซึ่งมีการคิดอัตราดอกเบี้ยกับลูกค้าเป็นแบบคงที่ (Fixed Rate)
    ในขณะที่แหล่งเงินทุนส่วนใหญ่ของบริษัทมาจากเงินกู้ยืมจากสถาบันการเงิน
    บริษัทต้องจ่ายดอกเบี้ยในอัตราลอยตัว (Float Rate)
    โดยเงินที่กู้ยืมในอัตราดอกเบี้ยลอยตัวมีจำนวนเท่ากับ ล้านบาท ณ สิ้นสุดวันที่ 31 ธันวาคม
    2551 หรือคิดเป็นร้อยละ 100 ของเงินกู้ยืมรวมของบริษัทซึ่งอยู่ที่ 3,963.77 ล้านบาท ดังนั้น
    หากอัตราดอกเบี้ยในตลาดมีความผันผวน จะทำให้เกิด mismatch fund
    ส่งผลกระทบต่อส่วนต่างระหว่างอัตราดอกเบี้ยรับและดอกเบี้ยจ่าย (Interest margin)
    และจากการที่บริษัทให้สินเชื่อแก่ลูกค้าแต่ละรายเป็นช่วงเวลานาน 1 ถึง 5 ปี
    ในขณะที่เงินกู้ยืมระยะยาวของบริษัทจากสถาบันการเงินมีช่วงเวลาการกู้นาน 1 ถึง 4 ปี
    เท่านั้น จึงทำให้เกิดความแตกต่างด้านระยะเวลา (Duration Gap) นอกจากนี้
    บริษัทยังมีความเสี่ยงในเรื่องต่างๆ เช่น ความเสี่ยงด้านการตลาดและการแข่งขัน
    และความเสี่ยงจากการดำเนินงานอันเกิดจากสินเชื่อที่ไม่ก่อให้เกิดรายได้ เป็นต้น
    (โปรดดูรายละเอียดในส่วนที่ 2 หัวข้อปัจจัยความเสี่ยง)

-   ณ วันที่ 12 เมษายน 2548 บริษัทมีการเปลี่ยนแปลงโครงสร้างผู้ถือหุ้นรายใหญ่
    โดยได้มีกลุ่มผู้ถือหุ้นใหญ่รายใหม่คือ กลุ่มพงษ์จตุรา เข้าถือหุ้นบริษัทในสัดส่วนร้อยละ 20.61
    ของทุนจดทะเบียนชำระแล้วซึ่งอยู่ที่ 401,098,495 บาท และ ณ วันที่ 24 กรกฎาคม 2549
    ซึ่งเป็นวันปิดสมุดทะเบียนล่าสุด ได้มีการเพิ่มสัดส่วนการถือหุ้นมาอยู่ที่ร้อยละ 24.16
    ของทุนจดทะเบียนชำระแล้วซึ่งอยู่ที่ 401,524,480 บาท อย่างไรก็ดี
    การเปลี่ยนแปลงโครงสร้างผู้ถือหุ้นรายใหญ่ในครั้งนี้ไม่มีการเปลี่ยนแปลงทีมผู้บริหารและไม่มีผลกระทบใดๆต่อการดำเนินธุรกิจของบริษัทในปัจจุบัน

-   เมื่อวันที่ 5 กันยายน 2549 ธ.นครหลวงไทยได้มีการชำระค่าหุ้นเพิ่มทุนเป็นจำนวนทั้งสิ้น
    304,750,000.00 บาท สำหรับการซื้อหุ้นเพิ่มทุนของบริษัท จำนวน 265,000,000 หุ้น
    ในราคาหุ้นละ 1.15 บาท ส่งผลทำให้ ธ.นครหลวงไทย เป็นผู้ถือหุ้นของบริษัท
    และทำให้ทุนจดทะเบียนชำระแล้วของบริษัทที่ได้รับการจดที่กระทรวงพาณิชย์เป็นที่เรียบร้อยแล้ว
    เท่ากับ 666,524,480 บาท (มูลค่าที่ตราไว้หุ้นละ 1 บาท)
    จากเดิมทุนจดทะเบียนชำระแล้วเท่ากับ 401,524,480.00 บาท
    ทั้งนี้บริษัทดำเนินการแต่งตั้งตัวแทน ธนาคารนครหลวงไทย จำกัด(มหาชน)
    เข้าเป็นกรรมการในบริษัท ตามสัดส่วนภายหลังการได้มาซึ่งหลักทรัพย์ดังกล่าว จำนวน 4
    ท่านจากจำนวนกรรมการทั้งหมด 10 ท่าน และแต่งตั้งกรรมการดังกล่าวจำนวน 2
    ท่านเป็นกรรมการบริหารในบริษัท

-   ในปี พ.ศ.2551 ผู้ถือใบสำคัญแสดงสิทธิที่จะซื้อหุ้นสามัญชุดที่ 2 และ 3 (THANI-W2 และ
    THANI-W3) มาใช้สิทธิซื้อหุ้นสามัญ จำนวน 166 หุ้น มูลค่าหุ้นละ 1 บาท
    และทำให้ทุนจดทะเบียนชำระแล้วของบริษัทที่ได้รับการจดที่กระทรวงพาณิชย์เป็นที่เรียบร้อยแล้ว
    เท่ากับ 666,524,646 บาท (มูลค่าที่ตราไว้หุ้นละ 1 บาท) เมื่อวันที่ 3 พฤศจิกายน
    พ.ศ.2551 โดยใบสำคัญแสดงสิทธิที่จะซื้อหุ้นสามัญชุดที่ 2 และ 3 หมดอายุเมื่อวันที่ 17
    ตุลาคม 2551

สรุปข้อมูลฐานะทางการเงิน

-   ปี 2551 บริษัทมีสินทรัพย์รวม 4,947.94 ล้านบาท หนี้สินรวม 4,020.66 ล้านบาท
    ส่วนของผู้ถือหุ้น 927.28 ล้านบาท และมีกำไรสุทธิ 71.89 ล้านบาท ปี 2550
    สินทรัพย์รวมของบริษัทได้เพิ่มขึ้นจากปี 2550
    มีสาเหตุหลักมาจากการขยายการให้สินเชื่อของลูกหนี้ตามสัญญาเช่าซื้อ
    โดยลูกหนี้เช่าซื้อสุทธิได้เพิ่มขึ้นจาก 2,771.91 ล้านบาท ณ วันที่ 31 ธันวาคม 2550 เป็น
    4,738.82 ล้านบาท ณ วันที่ 31 ธันวาคม 2551 ซึ่งคิดเป็นอัตราเพิ่มขึ้นร้อยละ 70.96
    ในขณะที่รายได้ดอกผลจากการให้เช่าซื้อเพิ่มขึ้นร้อยละ 55.16 จากจำนวน 236.84 ในปี
    2550 มาอยู่ที่ 367.48 ในปี 2551
    โดยรายได้ดอกผลที่บริษัทคิดกับลูกค้าเป็นแบบอัตราดอกเบี้ยคงที่
    ในขณะที่เงินกู้ยืมจากสถาบันการเงินที่นำมาใช้หมุนเวียนในบริษัทและขยายการให้สินเชื่อเช่าซื้อเป็นอัตราดอกเบี้ยแบบลอยตัว
    ซึ่งความผันผวนของอัตราดอกเบี้ยในตลาดมีแนวโน้มสูงขึ้น
    ทำให้ส่วนต่างอัตราดอกเบี้ยรับและดอกเบี้ยจ่าย (Interest Margin) ลดต่ำลงจากร้อยละ
    5.16 ในปี 2550 อยู่ที่ร้อยละ 4.01
    อย่างไรก็ตามบริษัทให้ความสำคัญและตรวจสอบอย่างใกล้ชิดกับส่วนต่างของอัตราดอกเบี้ย
    โดยพยายามหาแหล่งเงินทุนที่มีอัตราดอกเบี้ยคงที่
    เพื่อลดความเสี่ยงจากการผันแปรของอัตราดอกเบี้ย สำหรับอัตรากำไรสุทธิลดลงจากร้อยละ
    22.19 ในปี 2550 มาอยู่ที่ 16.14 ในปี 2551

บริษัทตั้งค่าเผื่อหนี้สงสัยจะสูญ ณ 31 ธันวาคม 2551 คิดเป็นจำนวนเงิน 121.16 ล้านบาท
หรือคิดเป็นร้อยละ 2.49 ของลูกหนี้หลังหักดอกผลเช่าซื้อรอตัดบัญชี ซึ่งลดลงเมื่อเทียบกับปี 2550
ซึ่งอยู่ที่ร้อยละ 2.88